Sindembargo, ye de suposar que o monesterio yera anterior, como o propio monesterio de Sant Per de Ciresa, ta alcanzar l'esplendor de que charra Sant Eulochio de Cordoba d'iste zaguer, con más d'un centenar de monches y una nutrita biblioteca, difícil d'acumular en no más de trenta anyadas, y como d'atros monesterios d'ista redolada pirenenca, como o de Ciellas. José María Lacarra, en a suya Historia de Navarra, charra d'a influencia sobre a redolada d'os carolinchios, posiblement a traviés d'a calzata romana que trescruzaba la Val d'Echo, dende Biarn por o Puerto Palo ta l'actual Zaragoza. Sindembargo, Fortún apunta que no se puet estender sin más a presunción d'a influencia carolinchia a d'atros monesterios navarro-aragoneses. E ixo por a redota sufrita en 816 y en 824 por os francos en os Pireneus y a presa d'os suyos chefes, Eblo y Aznar. Amás a más, os nombres que cita Sant Eulochio de Cordoba en os suyos escritos son d'orichen visigodo u bien autoctonos navarros, y unicament Chuan ye un nombre que se troba a lo norte y a lo sur d'os Perinés.